Ministru kabineta noteikumu projekta

**„Grozījumi Ministru kabineta 2013.gada 17.septembra noteikumos Nr.890 „Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu””** sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir aktualizēt atsevišķas pirmsskolas izglītības iestādēm un arī bērnu uzraudzības pakalpojuma sniedzējiem noteiktās higiēnas prasības.Projekts stājas spēkā 2020.gada 1.janvārī |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Epidemioloģiskās drošības likuma (turpmāk – Likums) 38.1panta pirmā daļa.Ministru kabineta un Latvijas Pašvaldību savienības 2019.gada 8.oktobra vienošanās un domstarpību protokola 5.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma 38.1 panta pirmā daļa paredz, ka Ministru kabinets nosaka higiēnas prasības paaugstināta riska subjektiem. Higiēnas prasības ir nosacījumu un praktisku pasākumu kopums, kas nepieciešams, lai samazinātu vai likvidētu fizikālo, ķīmisko un bioloģisko faktoru iespējami kaitīgo iedarbību, tādējādi garantējot drošu un cilvēka veselībai nekaitīgu vidi un pakalpojumu sniegšanu. Savukārt paaugstināta riska subjekts saskaņā ar likumu ir tiesību subjekts, kura darbības veids ir pakalpojumu sniegšana patērētājiem un kura darbība ir saistīta ar veselību ietekmējošo faktoru kaitīgo iedarbību, un kurš ir pakļauts epidemioloģisko drošību regulējošo normatīvo aktu prasībām. Bērnu uzraudzības pakalpojuma sniedzēji un izglītības iestādes, kas īsteno pirmsskolas izglītības programmu, ir paaugstināta riska subjektu skaitā un šobrīd prasības minētajiem pakalpojumiem nosaka Ministru kabineta 2013.gada 17.septembra noteikumi Nr.890 „Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu” (turpmāk – Noteikumi) 1. Noteikumu 15.punkts nosaka, ka pakalpojuma sniedzēji, izņemot fiziskās personas, izstrādā Iekšējās kārtības noteikumus, kuros noteikts, kā pakalpojuma sniedzējs un bērna vecāki rīkojas bērna infekcijas slimību gadījumos, un laikus iepazīstina ar tiem bērna vecākus. Minētie jautājumi Iekšējās kārtības noteikumos tiek iestrādāti saskaņā ar Slimību profilakses un kontroles centra (turpmāk – Centrs) izstrādātajām rekomendācijām “Infekcijas slimību profilakse. Ieteikumi bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu” (turpmāk – Ieteikumi). Fiziskajām personām izstrādāt savus Iekšējās kārtības noteikumus būtu nesamērīgs slogs, tādēļ Noteikumu15.1 punkts nosaka, ka fiziskas personas laikus informē vecākus par infekcijas slimību pazīmēm ar kādām bērns netiks uzņemts pakalpojuma sniegšanas vietā un min arī konkrētas pazīmes: caureju, vemšanu, ādas, gļotādas vai acu ābolu dzelti, paaugstinātu (virs 37,5 °C) ķermeņa temperatūru, infekciozas izcelsmes izsitumus. Iekavās norādītā ķermeņa temperatūra virs 37,5 var būt pretrunā ar Ieteikumos norādīto un bērnam atsevišķos gadījumos nevajadzētu apmeklēt uzraudzības pakalpojumu sniedzēju arī gadījumā ja viņa ķermeņa temperatūra ir paaugstināta virs 37.0. Tādēļ minēto konkrēto ķermeņa temperatūru noteikumos nevajag norādīt, bet neskaidros gadījumos fiziskajām personām, tāpat kā pārējiem uzraudzības pakalpojumu sniedzējiem, jāvadās pēc Ieteikumos sniegtajām norādēm, kā izvērtēt ķermeņa temperatūru kontekstā ar pārējām slimības pazīmēm, lai noteiktu, vai bērnu var uzņemt pakalpojuma sniegšanas vietā. Nepieciešamības gadījumā pakalpojuma sniedzēji var arī saņemt Centra speciālistu konsultācijas. 2.Pēc Reģionālās politikas pamatnostādņu 2021.-2027.gadam projektā (izskatīts VSS 05.09.2019.) sniegtās informācijas pašvaldību pirmskolas izglītības iestāžu skaits joprojām ir nepietiekams – saskaņā ar pašvaldību sniegtajiem datiem kopējā rinda uz pašvaldības pirmsskolas izglītības iestādēm 2018.gada oktobrī bija 7 536 bērni. Visaktuālākā šī problēma ir Rīgā un tās apkārtējās pašvaldībās, ņemot vērā, ka pēdējo desmit gadu laikā Rīgā un Pierīgā ir būtiski palielinājies līdz 4 gadu vecu bērnu skaits, Latvijas iedzīvotāju migrācijas uz Rīgu un tās apkārtni rezultātā. Latvijas Pašvaldību savienība informē, ka 2020. gada 1.janvārī, stājoties spēkā noteikumu Nr.890 prasībām attiecībā uz nepieciešamo telpu platību vienam bērnam, samazināsies pirmsskolas izglītības iestāžu pieejamība un kopumā valstī pieaugs rindas vēl par 2500 vietām, tai skaitā, Rīgā rindas pieaugs vēl par 1800 vietām. Tajā pat laikā, nenodrošinot pietiekamu telpu minimālo platību vienam bērnam, jāraugās no epidemioloģiskās drošības un higiēnas viedokļa un jāņem vērā tādi riski, kā nepietiekama gaisa cirkulācija telpās un palielināta CO2 koncentrācija, paaugstināts infekciju slimību izplatības risks, kā arī palielināta traumatisma iespējamība, kas saistīti ar neatbilstošu telpu platību uz vienu bērnu. Taču ņemot vērā to, ka bērnu apmeklējums izglītības iestādēs, kas īsteno pirmsskolas izglītības programmu, svārstās no 35,1–57,3 % (decembrī, janvārī) līdz 83 % (septembrī), kā arī to, ka jaunbūvētajās un rekonstruētajās iestādēs jau šobrīd ir jānodrošina atbilstoša platība katram bērnam, būtu pieļaujams pagarināt pārejas periodu prasību izglītības iestāžu telpu platībai ieviešanai līdz 2023.gada 1.septembrim.Ņemot vērā minēto un lai saskaņotu prasības izglītības iestāžu telpu platībai ar izglītības un administratīvi teritoriālās reformas norisi, Noteikumu 19.punkta prasībai attiecībā uz telpu platību tiek pagarināts pārejas periods, paredzot, ka prasības attiecībā uz telpu minimālo platību uz vienu bērnu ir obligātas grupām, kas ir izveidotas pēc 2023.gada 1.septembra.3. Noteikumu 36. punkts nosaka, ka pakalpojuma sniedzējs uzrauga, lai bērniem, vecākiem par 3 gadiem, tiktu nodrošināti individuālie mutes higiēnas piederumi (zobu suka un neplīstoša materiāla glāze). Zobu tīrīšana pirmsskolas izglītības iestādēs ir nozīmīgs atbalsts bērnu zobu un mutes dobuma veselības profilaksē. Primāri zobu tīrīšana ir jāveic mājās, tomēr, to īstenojot bērnudārzā, bērnam veidojas pozitīvs zobu tīrīšanas pieradums, tiek apgūta un nostiprināta zobu tīrīšanas tehnika, kā arī tiek mazināts aplikums, kas veidojas pēc ēšanas pirmsskolas izglītības iestādē. Kā arī ir jāņem vērā, ka ir bērni, kuri zobu tīrīšanas iemaņas nav apguvuši mājās, tālab zobu tīrīšana bērnudārzā ir ārkārtīgi nozīmīga. Šobrīd pieeja zobu tīrīšanai ir mainījusies, tiek rekomendēts sākt zobu tīrīšanu, tikko izšķīlies pirmais zobs. Tādēļ, lai attīstītu zobu tīrīšanas paradumus, pakalpojuma sniegšanas vietā individuālie mutes higiēnas piederumi būtu nepieciešami arī jaunākiem bērniem. Saskaņā ar Centra rekomendācijām mazulis rotaļājoties pats sev iztīrīs zobus un masēs smaganas, bet no 2 gadu vecuma viņam ar pieaugušo palīdzību jāsāk mācīties tīrīt zobus pareizi. Tādēļ projekts paredz svītrot novecojušo prasību par to, ka individuālie mutes higiēnas piederumi bērniem nepieciešami tikai no 3 gadu vecuma, paredzot, ka tie nepieciešami visiem bērniem neatkarīgi no vecuma.  |
| 3. | Projekta izstrādē iesaistītās institūcijas un publiskas personas kapitālsabiedrības | Veselības inspekcija un Slimību profilakses un kontroles centrs, Latvijas Pašvaldību savienība |
| 4. | Cita informācija | Projektā paredzētie pasākumi tiks nodrošināti Veselības ministrijai un Veselības inspekcijai piešķirto valsts budžeta līdzekļu ietvaros. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Bērnu uzraudzības pakalpojuma sniedzēji, izglītības iestādes, kas īsteno pirmsskolas izglītības programmu |
| 2. | Tiesiskā regulējuma ietekme uz tautsaimniecību un administratīvo slogu |  |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums |  |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” sabiedrībai tika dota iespēja piedalīties publiskajā apspriešanā no 2019. gada… līdz… kā arī rakstiski sniegt viedokli par noteikumu projektu saskaņošanas stadijā. |
| 2. | Sabiedrības līdzdalība projekta izstrādē | 2019. gada …. projekts publiskajai apspriešanai publicēts Veselības ministrijas mājaslapas sadaļā „Sabiedrības līdzdalība”. |
| 3. | Sabiedrības līdzdalības rezultāti | Publiskajā apspriešanā saņemti priekšlikumi no…  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmēs pārvaldes funkcijas un institucionālo struktūru. Jaunu institūciju izveide, esošo institūciju likvidācija vai reorganizācija nav paredzēta. Projekta izpilde tiks nodrošināta esošo cilvēkresursu ietvaros. |
| 3. | Cita informācija | Veselības inspekcija projektā paredzētos pasākumus nodrošinās tai piešķirto valsts budžeta līdzekļu ietvaros. |

Veselības ministre                                   Ilze Viņķele

Vīza: Valsts sekretāre Daina Mūrmane-Umbraško

Segliņa 67876102

anita.seglina@vm.gov.lv